DA eis antwoorde oor ‘geheime reddingsboei’ van R2 miljard aan SAL(Argieffoto) Die Demokratiese Alliansie het Sondag gesê hy is besorg dat finansiering, van ŉ onbekende bron, aan die bankrot SAL oorhandig is sodat die lugdiens salarisse kan betaal en verder kan handel dryf. Die party sal Tito Mboweni, minister van finansies, skriftelik versoek om besonderhede te verskaf oor die bedrag en bron van die fondse wat aan die SAL oorbetaal is, het Alf Lees, DA-lid van die parlement se staande komitee oor openbare rekeninge (Skoor), Sondag in ŉ verklaring gesê. “Die finansiering, of dit ŉ tipe lening van banke, die verkope van staatsbates of selfs die onwettige gebruik van die R5 miljard wat begroot is vir die terugbetaling van SAL se lenings is, beteken dat die ANC-regering weereens gekies het om hul SAL-ydelheidsprojek te finansier eerder as die desperate behoeftes van armoedige Suid-Afrikaners en die 10 miljoen werklose Suid-Afrikaners.” Die nasionale regering kan nie eenvoudig die nasionale fiskus bly dreineer deur onsuksesvolle staatsbeheerde instansies soos die SAL te finansier nie, het hy bygevoeg. “Ondanks ŉ skrywe aan pres. Cyril Ramaphosa om te versoek dat hy Tito Mboweni, sy minister van finansies, in sy posisie moet steun om verdere reddingsboeie aan die SAL te weier, is dit duidelik dat Mboweni die stryd verloor het. Dit is ŉ hartseer uitslag vir Suid-Afrikaners en nóg ŉ spyker in die doodskis vir ŉ Moody’s-afgradering. Die DA hou voel: slegs likwidasie is nou die antwoord vir die SAL en geen verdere reddingsboeie moet aan hulle oorbetaal word nie.”